Predkladacia správa

Spojené štáty americké (ďalej len „Spojené štáty“) z dôvodu zabránenia daňovým únikom a zlepšenia výberu daní v roku 2010 prijali vnútroštátne zákon o dodržiavaní daňových predpisov v prípade zahraničných účtov (The Foreign Account Tax Compliance Act – ďalej len „FATCA“). Predmetným zákonom sa zaviedol systém, ktorý pozostáva zo získavania informácií o amerických daňovníkoch, z vytvorenia celosvetovej siete spolupracujúcich subjektov a z vykonávania sankčných zrážok z vybraných transakcií na základe pravidiel FATCA v prípade ich nedodržania.
Ministerstvo financií SR už v októbri roku 2012 pripravilo na rokovanie vlády SR informáciu k uvedenému zákonu a k návrhu postupu pri implementácií „FATCA“ v podmienkach Slovenskej republiky. Po zvážení vplyvu plnenia požiadaviek FATCA na finančné inštitúcie pôsobiace v Slovenskej republike a v záujme jeho zmiernenia ministerstvo financií SR odporučilo uplatniť uzatvorenie dohody medzi Slovenskou republikou a Spojenými štátmi na základe tzv. recipročného Modelu 1 formou medzinárodnej dohody. Uvedený záver vychádzal najmä zo skutočnosti, že Spojené štáty americké ako sankciu za nedodržiavanie požiadaviek FATCA zaviedli  uplatnenie zvýšenej zrážkovej dane 30 % voči zahraničným finančným inštitúciám (od 1. júla 2014), pokiaľ nebudú Spojeným štátom oznamovať informácie o finančných účtoch vedených pre americké osoby, čo môže mať na finančné inštitúcie aj v Slovenskej republike citeľný dosah. 
Predkladaný materiál obsahuje Návrh na uzavretie Dohody medzi Slovenskou republikou a Spojenými štátmi americkými na zlepšenie dodržiavania medzinárodných predpisov v oblasti daní a na implementáciu zákona FATCA (ďalej len „dohoda FATCA“). Materiál sa predkladá v súlade s pravidlami pre uzatváranie medzinárodných zmlúv a zmluvnú prax schválenými uznesením vlády č. 743 z 21. 10. 2009 (ďalej len „pravidlá pre uzatváranie medzinárodných zmlúv a zmluvnú prax“) ako iniciatívny materiál. 
Na základe dohody FATCA bude Slovenská republika prostredníctvom svojho príslušného orgánu na výmenu informácií v oblasti daní oznamovať požadované informácie v pravidelných časových rámcoch príslušnému orgánu Spojených štátov (Internal Revenue Service/IRS), pričom predpokladom je zavedenie vnútroštátnej legislatívy SR v záujme vytvoriť rámec pre slovenské finančné inštitúcie, aby mohli získavať požadované informácie o amerických osobách. Keďže ide o uzatvorenie dohody na recipročnej báze, obdobné údaje o slovenských daňových rezidentoch bude zo strany Spojených štátov získavať aj Slovenská republika.   
K uvedenej dohode FATCA je pripojené aj vyhlásenie o porozumení, ktorého hlavnou výhodou je podmienené posunutie dátumu, od ktorého majú byť požadované informácie poskytované príslušnému orgánu Spojených štátov, ako aj odklad uplatňovania zvýšenej zrážkovej dane zo strany Spojených štátov. 
Predkladaný materiál zodpovedá právnym predpisom Slovenskej republiky. Dohoda FATCA rozširuje bilaterálnu zmluvnú základňu Slovenskej republiky a je v súlade so záväzkami vyplývajúcimi SR z jej členstva v Európskej únii. Z hľadiska vecnej podstaty predkladaného materiálu je dohoda FATCA medzinárodnou hospodárskou zmluvou všeobecnej povahy (článok 7 ods. 4 Ústavy SR), ktorá má charakter prezidentskej zmluvy. Podľa článku 7 ods. 5 Ústavy SR má prednosť pred zákonmi. Ide o medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb a zároveň medzinárodnú zmluvu, na ktorej vykonanie je potrebný zákon. Zmluva podlieha ratifikácii a bude vyhlásená spôsobom ustanoveným zákonom.
Predložený materiál obsahuje doložku o posúdení vplyvov a doložku prednosti medzinárodnej zmluvy pred zákonmi Slovenskej republiky. 
Ďalší postup po podpise dohody FATCA stanovuje článok 28 pravidiel pre uzatváranie medzinárodných zmlúv a zmluvnú prax, podľa ktorého gestor zmluvy informuje prezidenta SR o podpise. Po súhlase prezidenta SR bude dohoda FATCA predložená na vyslovenie súhlasu Národnej rade SR a následne na ratifikáciu.